REGOLAMENT TAL-KUMMISSJONI (KE) Nru 1980/2005
tal-5 ta’ Diċembru 2005
li temenda l-kondizzjonijiet għall-awtorizzazzjoni ta’ adittiv fl-għalf li jagħmel parti mill-grupp ta’ l-elementi traċċa u minn adittiv fl-għalf li jagħmel parti minn grupp ta’ aġenti għat-tagħqid u aġenti kontra s-solidifikazzjoni
(Test b’rilevanza għaż-ŻEE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru ta’ l-2003 dwar l-adittivi għall-użu fl-għalf ta’ l-annimali (1), u b’mod partikolari l-Artikolu 13(2) tiegħu,
Billi:
(1)
Ir-Regolament tal-Kummisjoni (KE) Nru 1334/2003 tal-25 ta’ Lulju 2003 li jemenda l-kondizzjonijiet ta’ awtorizzazzjoni ta’ numru ta’ adittivi fi ħwejjeġ ta’ l-ikel li jappartjenu għall-grupp ta’ l-oligoelementi (2) jistabbilixxi livell massimu ta’ ċomb u ta’ l-ossidu taż-żingu u r-Regolament tal-Kummissjoni (KE) Nru 2148/2004 tas-16 ta’ Diċembru 2004 li jikkonċerna l-awtorizzazzjonijiet permanenti u proviżorji ta’ ċerti adittivi u l-awtorizzazzjoni ta’ użi ġodda ta’ adittiv li huwa diġà awtorizzat fl-oġġetti ta’ l-għalf (3) jistabbilixxi livell massimu għaċ-ċomb fil-klinoptilolite ta’ oriġini vulkanika.
(2)
Il-livelli massimi taċ-ċomb ġew stabbiliti għall-adittivi li jagħmlu parti mill-grupp funzjonali tal-komposti ta’ l-elementi traċċa, inklużi l-ossidu taż-żingu, u għall-adittivi li jagħmlu parti mill-gruppi funzjonali ta’ l-aġenti għat-tagħqid, kontra s-solidifikazzjoni, inklużi l-klinoptilolite ta’ oriġini vulkanika mid-Direttiva 2002/32/KE tal-Parlament Ewropew u tal-Kunsill tas-7 ta’ Mejju 2002 dwar sustanzi mhux mixtieqa fl-għalf għall-bhejjem (4), kif emendat mid-Direttiva tal-Kunsill 2005/…/KE (5). Minħabba li r-regoli li jiggvernaw is-sustanzi mhux mixtieqa għandhom jinġabru f’ test wieħed għal aktar ċarezza, huwa xieraq li jitneħħew ir-referenzi kollha korrispondenti mir-Regolamenti 1334/2148/2004.
(3)
Il-miżuri stipolati f’dan ir-Regolament jikkonformaw ma’ l-opinjoni tal-Kumitat Permanenti fuq il-Katina ta’ l-Ikel u s-Saħħa ta’ l-Annimali,
ADOTTAT DAN IR-REGOLAMENT:
Artikolu 1
1. Fir-Regolament 1334/2003, il-kliem “kontenut massimu ta’ ċomb: 600 mg/kg” huma mħassra mill-Anness li jikkonċerna ż-żingu.
2. Fir-Regolament 2148/2004, il-kliem “kontenut massimu ta’ ċomb: 80 mg/kg” huma mħassra mill-Anness li jikkonċerna l-klinoptilolite ta’ oriġini vulkanika.
Artikolu 2
Dan ir-Regolament għandu jidħol fis-seħħ tnax-il xahar wara d-dħul fis-seħħ tad-Direttiva tal-Kummissjoni 2005/87/KE
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, nhar il-5 ta’ Diċembru 2005.